De mord-mistænkte asylansøgere fra Iran ender måske med at komme på fri fod i Danmark, da vi ikke udleverer forbrydere til lande med døds-straf

Kender du noget til sagen? Mail 1224@eb.dk eller sms/mms 1224 (almindelig takst)

I dybeste hemmelighed har to asylansøgere fra Iran siddet fængslet siden midten af juli.

Ekstra Bladet kan nu afsløre, at de to mænd er mistænkt for at have begået et blodigt mord i Iran, inden de kom til Danmark.

Mændene blev anholdt af Syd- og Sønderjyllands Politi på et tidspunkt i juli. Byretten i Esbjerg valgte umiddelbart efter at varetægtsfængsle mændene.

De to mænd har siddet bag tremmer lige siden.

Kan ende på fri fod

Retsmødet i Esbjerg foregik for hermetisk lukkede døre og hverken politi eller anklagemyndighed har siden fundet anledning til at fortælle offentligheden om de opsigtsvækkende anholdelser.

De iranske myndigheder har allerede bedt om at få de to mænd udleveret til retsforfølgelse i Iran. Men da det muslimske land eksekverer dødsstraf på personer, der dømmes for mord, er mændene endnu ikke blevet udleveret.

Danmark udleverer som bekendt ikke forbrydere til lande, der vil henrette dem.

Sagen kan således i sin yderste konsekvens ende med, at de drabsmistænkte mænd bliver sat på fri fod i Danmark, hvor de som sagt har søgt om asyl.

Advokaturchef helt tavs

Advokaturchef Jakob Beyer fra Syd og Sønderjyllands Politi er fuldstændig tavs omkring sagen.

- Jeg har ingen kommentarer i forhold til denne sag, siger Jakob Beyer.

- Er der da tale om en sag for dobbelt lukkede døre?

- Ingen kommentar.

- Normalt plejer pressen da godt at kunne få at vide, hvad en sigtelse går ud på og hvad rettens kendelse er.

- Jeg kan kun henholde mig til, hvad jeg allerede har sagt. Jeg har ingen kommentarer overhovedet, siger advokatur-chefen.

Totalt mørkelagt

Hvordan politiet i Syd og Sønderjylland overhovedet er kommet på sporet af de to iranske mænd er også totalt mørkelagt.

Vicepolitiinspektør Bent Thuesen, leder af afdelingen for personfarlig kriminalitet, ønsker ikke at kommentere Ekstra Bladets oplysninger overhovedet.

- Jeg kan hverken af- eller bekræfte en sådan sag og må derfor henvise dig til anklagemyndigheden, lyder det fra Bent Thuesen.

Sporet mændene

Det er uklart, hvordan de iranske myndigheder er kommet ind i sagen. Iransk politi kan muligvis have sporet mændene til Danmark og herefter bedt dansk politi om hjælp.

En anden mulighed er, at politiet i Danmark har søgt oplysninger om mændene gennem det internationale politi-samarbejde, som man typisk gør i sådanne sager.

Det har heller ikke været muligt at få opklaret de nærmere omstændigheder omkring det drab, som mændene mistænkes for at have begået i deres hjemland.

Opdateres